KIRJALLINEN KYSYMYS E-1102/02

esittäjä(t): Carlos Bautista Ojeda (Verts/ALE) komissiolle

(18. huhtikuuta 2002)

Aihe: Kansainväliset adoptiot Espanjan ja Romanian välillä

Ensimmäiset kansainväliset adoptiot Romaniasta Espanjaan tehtiin vuonna 1997, jolloin asiasta säädettiin erikoislaki Romaniassa (kiireellisyyttä koskeva päätös tehtiin 25. kesäkuuta 1997, ja se vahvistettiin lailla toukokuussa 1998).

Romanian hallitus keskeytti maan osallistumisen kansainvälisiin adoptioihin 14. joulukuuta 2000. Maan pääministeri ilmoitti 12. kesäkuuta 2001 Romanian palaavan mukaan sopimukseen, kun asiaa koskeva uusi laki tulee voimaan. Päätökseen vaikuttivat osaltaan Romanian

halukkuus Euroopan unionin jäsenyyteen sekä EU:n painostus maan hallintoa kohtaan, joka oli saanut alkunsa romanialaisissa lastenkodeissa tapahtuneiden hyväksikäyttö- ja laiminlyöntitapauksien tultua julki (Baroness Nicholson of Winterbournen mietintö A5-0259/2001).

Romanian vetäytyminen sopimuksesta johti siihen, että lukuisten espanjalaisten adoptiohakemusten käsittely pysähtyi, vaikka perheet täyttivät kaikki kansainväliset vaatimukset ja Romanian adoptioista vastaava viranomainen oli jo hyväksynyt hakemukset. Ainakin 17 espanjalaista perhettä odottaa yhä Romanian adoptioviranomaisen niille jo myöntämää lasta.

Hakemusten käsittelyn viivyttely ja keskeytykset ovat lapsen edun vastaista. Sen sijaan, että lapsilla olisi mahdollisuus kasvaa kodeissa ja perheissä, he joutuvat nyt asumaan julkisissa laitoksissa pitempään kuin tarpeellista.

Vuonna 1993 allekirjoitetussa, alaikäisten suojelua ja valtioiden välistä yhteistyötä kansainvälisissä lapseksiottamisasioissa koskevassa Haagin yleissopimuksessa kansainvälisistä adoptioista kuitenkin puhutaan erinomaisena keinona suojella lasta. Erikoista asiassa on myös se, että 17 pohjoisamerikkalaisen perheen adoptiohakemukset on kuitenkin käsitelty viime helmikuun 14. päivänä.

Onko komissio tietoinen tästä tilanteesta?

Onko komissio tietoinen niiden hakemusten käsittelyn keskeytymisestä, jotka molempien maiden toimielimet olivat jo hyväksyneet?

Millä toimenpiteillä komissio aikoo valvoa, ettei adoptioperheiden oikeuksia rikota kansainvälisissä adoptioasioissa?

Günter Verheugenin komission puolesta antamayhteinen vastauskirjallisiin kysymyksiin E-0982/02, E-0998/02, E-0999/02, E-1000/02, E-1035/02,E-1036/02, E-1038/02, E-1039/02, E-1040/02, E-1073/02, E-1102/02 ja E-1241/02

(6. kesäkuuta 2002)

Komissio seuraa Romanian lastenhuoltopolitiikka, koska Romania on hakenut EU-jäsenyyttä, mistä syystä sen on noudatettava tiukkoja kansainvälisiä ihmisoikeusnormeja, muun muassa Yhdistyneiden Kansakuntien (YK) lapsen oikeuksien yleissopimusta. Komissio on tässä yhteydessä

ilmaissut huolensa niistä kansainvälistä adoptiota koskevissa Romanian laeissa ja käytännöissä olevista vakavista puutteista, joihin sisältyy lasten hyväksikäytön mahdollisuus.

Romanian ratifioitua Haagin yleissopimuksen lasten suojelusta sekä yhteistyöstä kansainvälisissä lapseksiottamisasioissa eräät yleissopimuksen sopimuspuolina olevat valtiot, joissa asiasta oltiin oltu huolestuneita, käynnistivät nekin neuvotteluprosessin Romanian kanssa lokakuussa 1999.

Näin julkituodun huolestuneisuuden johdosta ja tunnustettuaan, että taloudelliset näkökohdat ja muut kuin lasten ensisijaiset edut vaikuttivat sisäpoliittiseen kansainvälistä adoptiota koskevaan päätöksentekoprosessiin, Romanian hallitus on joulukuusta 2000 tehnyt useita päätöksiä, jotka ovat johtaneet kansainvälisten adoptioiden keskeyttämiseen vuodeksi (8. lokakuuta 2001 annettu kiireellinen määräys nro 121).

Romanian hallitus sai myös selville, että oli olemassa lapsia, joita koskeva kansainvälinen adoptiopäätös oli tehty mutta joita ei pystytty jäljittämään. Tällaiset tapaukset ilmoitettiin Romanian toimivaltaisille tutkinta- ja syyttäjäviranomaisille.

Niiden kansainvälisten adoptiohakemusten osalta, jotka olivat vireillä määräyksen tullessa voimaan, Romanian hallitus antoi 7. joulukuuta 2001 kiireellisen määräyksen nro 161, jonka nojalla kansainväliset adoptiot voidaan saattaa päätökseen tapauksissa, jotka tuomioistuimet olivat jo käsitelleet tai käsittelivät ajankohtana, jolloin adoptioiden keskeyttämisestä päätettiin. Kyseinen määräys antaa lisäksi hallitukselle valtuudet nopeuttaa tapausten viemistä tuomioistuinkäsittelyyn poikkeuksellisissa olosuhteissa. Romanian hallitus ei ole julkaissut vireillä olevien tapausten lukumäärää.

Komission käsityksen mukaan kaikki tapaukset, joita koskeva päätös oli tehty 8. lokakuuta 2001 mennessä tai jotka olivat tuolloin tuomioistuinkäsittelyssä, on nyt käsitelty loppuun. Romanian hallitus on lisäksi tunnustanut poikkeuksellisten olosuhteiden vallinneen toistaiseksi 50 tapauksessa, joissa kansainvälinen adoptiohakemus on otettu tuomioistuinkäsittelyyn keskeytysmääräyksestä poiketen.

Espanjalaisperheiden tapaukset ovat kaikkien muiden tapausten ohella Romanian viranomaisten tiedossa, ja ne käsitellään määräyksessä nro 161/2001 annettujen sääntöjen mukaan.

On syytä huomauttaa, että lastenkodeissa elävien lasten määrä on laskussa: vuoden 2001 alussa heitä oli 57 181 ja lopussa 49 965. Vaikka lokakuun 2000 ja syyskuun 2001 välisenä aikana sijaishuoltolaitoksiin otettiin sisään 15 777 lasta, samana ajanjaksona niistä otettiin pois 24 772 lasta. Kaikista 018-vuotiaista lapsista 0,8 prosenttia sijoitetaan Romaniassa laitoksiin, mikä ei ole poikkeuksellista siirtymävaiheessa olevalle maalle. Vertailun vuoksi todettakoon, että osana Phare-hanketta vuonna 1997 toteutetun tutkimuksen mukaan Länsi-Euroopassa 0,51 prosenttia lapsista eli laitoksissa. Lisäksi on huomattava, että ainoastaan noin 5 prosenttia Romanian laitoshoidossa olevista lapsista on maan lakien mukaan adoptiokelpoisia. Komissio ei tiedä laitoshoidossa olevien lasten kuolleisuuslukua, mutta maan imeväiskuolleisuus on romanialaisten lähteiden mukaan laskenut vuosien 1990 ja 1999 välillä 21:stä 18:aan tuhatta imeväisikäistä kohden.

Komissio on osoittanut huomattavan määrän Phare-varoja sekä lastenkotien olojen kohentamiseen että ennen kaikkea auttaakseen Romanian viranomaisia uudistamaan maan lastenhuoltopolitiikkaa perusteellisesti. Nämä ja muiden kansainvälisten avunantajien, jäsenvaltioiden ja monien asialle omistautuneiden kansalaisjärjestöjen ponnistelut ovat nyt tuottamassa tulosta, mistä osakiitos lankeaa Romanian viranomaisille panostukselle.

Adoptiolainsäädännön alalla komissio on yhdessä muiden elinten kanssa antanut Romanian hallitukselle teknistä apua uuden lakitekstin laatimisessa; teksti on parhaillaan hallituksen käsittelyssä.

Komissio jatkaa tilanteen seuraamista ja auttaa Romanian hallitusta pyydettäessä. On syytä korostaa, että komissiolla ei ole valtuuksia puuttua yksittäisiin kansainvälisiin adoptiotapauksiin.